पोर्टल जारी करने के अवसर पर श्री प्रधान ने कहा कि यह पोर्टल देश में एक पारदर्शी और बाजार अनुकूल गैस व्यवसाय प्रणाली का मार्ग प्रशस्त करेगा। उन्होंने कहा कि पिछले चार वर्षों के दौरान नीतिगत सुधारों से देश में गैस के उत्पादन में कई गुना वृद्धि हुई है। श्री प्रधान ने कहा कि सरकार स्वच्छ ईंधन पर जोर दे रही है और इसके लिए गैस आयात अनुबंध नये सिरे से तय किए जा रहे हैं, जैव सीएनजी को प्रोत्साहित किया जा रहा है। जल्दी ही पीएनजी की आपूर्ति भी कई नये क्षेत्रों में शुरू कर दी जाएगी। उन्होंंने कहा कि गैस की कीमतों में काफी उतार-चढ़ाव होता है, ऐसे में गैस के विपणन के लिए एक पारदर्शी प्रणाली जरूरी है।